
Norsk Journalistlags innspill til statsbudsjettet 2027
Prop. 1 S (2026–2027) Justis- og beredskapsdepartementet – kap. 410 Domstolene
Norsk Journalistlag (NJ) er både en fagforening og en mediepolitisk organisasjon for redaksjonelle medarbeidere i redaktørstyrte medier, medarbeidere som produserer for redaktørstyrte medier, frilansere og de som utdanner seg til å jobbe i media. Vi har om lag 8800 medlemmer over hele landet. 
Åpenhet om domstolenes virksomhet og gode arbeidsvilkår for pressen i norske rettssaler er avgjørende for at journalistikken skal kunne ivareta sin samfunnsoppgave.
NJ ber Stortinget prioritere økte bevilgninger til lyd- og bildeopptak i domstolene, slik at en viktig rettssikkerhetsreform kan gjennomføres raskere. Vi ber samtidig om en forpliktende plan for videre utrulling av nødvendig teknisk infrastruktur i landets rettssaler.
En rettssikkerhetsreform som har tatt for lang tid
NJ er positiv til at regjeringen viderefører arbeidet med lyd- og bildeopptak i domstolene. I budsjettproposisjonen fremgår det at regjeringen tar sikte på at det i løpet av 2027 skal være mulig å gjøre opptak i minst én rettssal ved hvert tingrettssted.
Dette er et skritt i riktig retning, men ambisjonsnivået er for lavt. Bare om lag halvparten av landets rettssaler er i dag heldigitaliserte. Den manglende tekniske infrastrukturen begrenser muligheten til å gjennomføre lyd- og bildeopptak i domstolene. Regjeringen opplyser dessuten at etableringen av nye heldigitale rettssaler i 2027 i hovedsak vil være knyttet til nye lokaler og tinghus.
Allerede i 2005 ble det vedtatt regler om opptak av forklaringer i sivile saker. I 2018 ble det innført tilsvarende regler for straffesaker, samtidig som opptaksplikten i sivile saker ble utvidet. Likevel mangler fortsatt store deler av domstolene nødvendig teknisk infrastruktur for å gjennomføre opptak. Det er vanskelig å forsvare at gjennomføringen av en så viktig rettssikkerhetsreform skal ta flere tiår.
Behov for økte bevilgninger 
NJ mener at Stortinget må sikre en raskere utbygging av nødvendig teknisk infrastruktur i domstolene. Regjeringens mål om opptak i minst én rettssal ved hvert tingrettssted i 2027 er ikke tilstrekkelig for å sikre at opptak blir en ordinær del av rettspleien.
NJ ber derfor justiskomiteen prioritere økte bevilgninger over kapittel 410 Domstolene i 2027, øremerket raskere utrulling av heldigitale rettssaler med løsninger for lyd- og bildeopptak.
Det bør samtidig utarbeides en forpliktende og tidfestet plan for videre utbygging, med sikte på at opptak skal kunne gjennomføres i alle rettssaler der det avholdes hoved- og ankeforhandlinger.
En slik plan vil gi bedre forutsigbarhet og sikre at gjennomføringen av reformen ikke blir avhengig av når det enkelte tinghus skal oppgraderes eller flyttes.
Offentlighet og pressens tilgang til rettsopptak
For pressen har lyd- og bildeopptak også en viktig offentlighetsdimensjon. Åpne rettsforhandlinger og journalistisk dekning av domstolene er avgjørende for allmennhetens mulighet til å kontrollere rettspleien.
Et aktuelt eksempel er dokumentarfilmselskapet Fenris Films arbeid med en film om terrorangrepene 22. juli 2011. Etter juridisk bistand fra NJ har selskapet fått tillatelse til å bruke opptaket av en fornærmets forklaring fra rettssaken i 2012. Saken illustrerer hvilken betydning autentiske rettsopptak kan ha for journalistisk dokumentasjon av hendelser av stor samfunnsmessig interesse.
Når det nå investeres i digitale løsninger for opptak og lagring, må infrastrukturen også utformes slik at den kan ivareta offentlighetshensyn, herunder muligheten for innsyn i opptak og strømming av rettsmøter innenfor gjeldende rettslige rammer.
Forslag til anmodningsvedtak
«Stortinget ber regjeringen legge frem en forpliktende og tidfestet plan for trinnvis utrulling av lyd- og bildeopptak i domstolene, med sikte på at opptak skal kunne gjennomføres i alle rettssaler der det avholdes hoved- og ankeforhandlinger. Planen skal omfatte fremdrift, kostnadsbehov og forslag til finansiering.»
Forslag til komitémerknad
«Komiteen viser til at det allerede i 2005 ble vedtatt regler om opptak av forklaringer i sivile saker, og at tilsvarende regler for straffesaker trådte i kraft i 2018. Komiteen mener fremdriften har vært for langsom, og understreker behovet for å øke bevilgningene til nødvendig teknisk infrastruktur i domstolene. Komiteen mener det må legges til rette for raskere utrulling av heldigitale rettssaler med lyd- og bildeopptak, og at hensynet til offentlighet og pressens tilgang til rettsforhandlinger må ivaretas ved utviklingen av de digitale løsningene.»

